|  |
| --- |
|  |
| Pramonė | greito maisto restoranų tinklas |
| Įkurta | 1980 m. |
| Centrinė būstinė | Suomija Turku |
| Produkcija | greitas maistas (mėsainiai • gruzdintos bulvytės • salotos • gaivieji gėrimai • kava • desertai) |
| Pajamos | 360 mln. eurų (2021) |
| Savininkas (-ai) | Kari Salmela |
| Darbuotojų | daugiau nei 8 000 (2021 m.) |
| Tinklalapis | hesburger.com |

„Hesburger" Ukmergės g.
„Hesburger" Rygoje
„Hesburger" mėsainis
**„Hesburger"** – suomiškas greito maisto restoranų tinklas.

2023 m. bendrovė valdė 278 restoranus Suomijoje ir 160 restoranus Baltijos šalyse: 59 Lietuvoje, 51 Latvijoje ir 50 Estijoje. „Hesburger" tinklas taip pat veikia Bulgarijoje, Ukrainoje ir Vokietijoje. Visą tinklą pasaulyje sudaro daugiau nei 450 restoranų.

Kompanijos vardas yra kilęs nuo žodžio *Haese* – bendrovės įkūrėjo, Heikki Salmela, pravardės.

Istorija
--------

„Hesburger" restoranų tinklo istorija siekia 1966 m. Tuo metu būsimas kompanijos įkūrėjas Heikki Salmela, kartu su savo žmona Kirsti, atidarė pirmąjį grilio kioską „Kievarin grilli" Nantalio miestelyje Suomijoje. Salmela šeimos karjera maitinimo verslo srityje tęsėsi 8-ajame praėjusio amžiaus dešimtmetyje Turku mieste ir jo apylinkėse, kai vietinių gyventojų tarpe ypač išpopuliarėjo „Puutorin Grilli".

9-ajame praėjusio amžiaus dešimtmetyje, kai greito aptarnavimo maisto įmonių paslaugų kultūra Suomijoje pradėjo įgauti vis didesnę paklausą, rinkoje pasirodė ir pirmieji greito aptarnavimo restoranai. 1980 m. Turku mieste, naujajame „Hansakortteli" prekybos centre, buvo atidarytas pirmasis „Hesburger" pavadinimo restoranas. 1988 m. Salmela pardavė restoranų tinklą, kartu su pora viešbučių, už beveik 200 mln. Suomijos markių. Vėliau, po trejų metų, dėl recesijos jis susigrąžino savo turtą už 25 mln.

Kompanija, turėdama tik 12 restoranų 1992 m. per dešimtmetį sugegebėjo išplėtoti savo tinklą iki daugiau nei 200 restoranų 60 skirtingų miestų Suomijoje. 2002 m. bendrovė įsigijo kitą suomių greito maisto restoranų tinklą „Carrols".

1995 m. restoranų tinklas pradėjo veiklą Vokietijoje, 1996 m. – Estijoje, 2004 m. – Latvijoje, 2007 m. – Lietuvoje, 2010 m. – Rusijoje, 2014 m. – Turkijoje (vėliau veikla nutraukta), 2015 m. – Ukrainoje, 2016 m. – Baltarusijoje ir Bulgarijoje.

2020 m. „Hesburger" atidarė 500-ąjį restoraną Kijeve, Ukrainoje. 2022 m. dėl Rusijos invazijos į Ukrainą nutraukė veiklą Rusijoje ir Baltarusijoje. 2022 m. duomenis Rusijoje veikė 38 restoranai, Baltarusijoje – 4. Rusijoje franšizės valdytojo restoranai tebetęsia veiklą „Hesburger" ar kitu pavadinimu.

Produkcija
----------

Visų pirma „Hesburger" restoranų tinklas užsiima įvairių mėsainių, salotų, skrudintų bulvyčių, gaiviųjų gėrimų, pieno kokteilių ir desertų pardavimu. „Hesburger" taip pat turi restoranų, kuriuose (be įprasto meniu) yra tiekiami kebabai, pastos patiekalai, dešrainiai.

Suomijoje taip pat egzistuoja kavinės „HeseCafe", kuriose parduodamos įvairių rūšių kavos ir konditerijos gaminiai. Kai kuriuose restoranuose yra įrengtos ir lankytojams skirtos mašinų plovyklos. Visuose restoranuose yra bevielio interneto prieiga.

Trečiame pagal dydį Suomijos mieste Turku veikia „Hesburger" viešbutis su visą parą dirbančiu greito maisto restoranu, kuris kartu yra ir viešbučio vestibiulis.

Šaltiniai
---------

|  |  |
| --- | --- |
|  | **Vikiteka: Hesburger** – vaizdinė ir garsinė medžiaga  |

1. 1 2  „Hesburger - Organisation and key figures". *www.hesburger.com*. Nuoroda tikrinta 2023-10-11.
2. 1 2  „„Hesburger" pardavimai Lietuvoje pernai didėjo 30%". *vz.lt*. Nuoroda tikrinta 2023-10-11.
3. ↑  „Hesburger - Restaurant chain today". *www.hesburger.com*. Nuoroda tikrinta 9 November 2022.
4. ↑  „Hesburger - How did it all start?". *www.hesburger.com*. Nuoroda tikrinta 2023-10-11.
5. ↑  „ASTERA вывела на рынок Петербурга финскую сеть Hesburger". *dp.ru* (rusų). Nuoroda tikrinta 2023-10-11.
6. ↑  „Hesburger - „Hesburger" atidarė pirmąjį restoraną Turkijoje". *www.hesburger.lt*. Nuoroda tikrinta 2023-10-11.
7. ↑  „Hesburger launches franchise in Belarus". *Kogemus - Sorainen* (amerikiečių anglų). 2016-11-16. Nuoroda tikrinta 2023-10-11.
8. ↑  „Hesburger - Hesburger internationally". *www.hesburger.com*. Nuoroda tikrinta 2023-10-11.
9. ↑  „Hesburger - Hesburger" tinklas atidarė 500-ąjį restoraną". *www.hesburger.lt*. Nuoroda tikrinta 2023-10-11.
10. ↑  „Hesburger: Closing all outlets in Russia and Belarus "as soon as possible"". *News* (anglų). 2022-03-29. Nuoroda tikrinta 2023-10-11.
11. ↑  „Hesburger - «МегаГрупп»". Suarchyvuota iš originalo 2022-11-22. Nuoroda tikrinta 2022-11-22.

Nuorodos
--------

* Oficiali svetainė